kardosdrur/scandi-wiki huggingface dataset:
Ateistisk Selskab

Ateistisk Selskab (tidl. Dansk Ateistisk Selskab) er en dansk forening for ikke-troende. Foreningen blev stiftet i 2002, og fik navnet i Ateistisk Selskab i 2006. Medlemmerne skal ifølge foreningens vedtægter både være ateister og areligiøse. Foreningen arbejder bl.a. for politisk lighed for idéer og livssyn ved en total adskillelse af religion og stat, og udbredelsen af et naturalistisk verdensbillede, der bygger på kritisk tænkning og den videnskabelige metode.

Kampagne for udmeldelse af folkekirken 

Ateistisk Selskab startede i marts 2016 en onlineservice for at hjælpe medlemmer af folkekirken til at melde sig ud. Kampagnen bestod af hjemmesiden www.udmeldelse.dk og videoer på sociale medier, og fik en del medieopmærksomhed.

Kampagnen blev kritiseret af repræsentanter fra folkekirken. Således udtalte domprovst i Viborg Stift Thomas Frank at der er tale om destruktiv og ødelæggende mobning over for folkekirken. Han brugte også ord som "hetz", "ynkværdig" og "dybt asocialt". Thomas Frank mente at man burde opfordre til dialog i stedet for at fokusere på hurtige og nemme løsninger. Anders Stjernholm, som var talsmand for Ateistisk Selskab, afviste kritikken som han kaldte underlødig. Anders Stjernholm fremhævede at valget om medlemskab ofte er truffet af medlemmernes forældre, og at foreningen ikke ønsker at provokere med sin kampagne. Religionshistoriker Jens-André Herbener har sagt at kritikken "svarer til at beskylde en mus for at mobbe en flok elefanter". Han påpeger at danske stat giver folkekirken positiv særbehandling, og at magtens pris er kritik.

Efter 4 måneder var tjenesten blevet brugt 10.000 gange. Per maj 2020 har over 39.000 benyttet sig af hjemmesiden.

Referencer

Eksterne henvisninger 
 
 Netværket Adskil Stat og Kirke – officielt internetsted
 Atheist Alliance International
 Udmeldelse.dk

Dansk kultur
Foreninger fra Danmark
Etableret i 2002
Ingrid Halskov Stage

Ingrid Halskov Stage (født 27. november 1948 i Viborg) er en forhenværende dansk fagforeningsleder, tidligere formand for Dansk Magisterforening.

Liv og karriere 
Ingrid Stage blev født 27. november 1948 i Viborg og voksede op på et husmandssted i Bigum ved Tjele Langsø nær Viborg. Hun var ud af en søskendeflok på 11 og blev student fra Viborg Katedralskole i 1969.

Hun er cand.mag. i engelsk og var  2001-2015 formand for Dansk Magisterforening. Hun har særligt beskæftiget sig med fagforeningspolitik, britiske og amerikanske samfundsforhold, med oversættelse til og fra engelsk med særlig interesse for sundhedsforhold og miljøforhold, udvikling af efteruddannelse i engelsk forhandlingssprog for akademikere og med sprogtestning af ansøgere til engelsksprogede masteruddannelser.

Hun var fagleder, lektor i engelsk ved Handelshøjskolecentret i Slagelse 1994-2000, har haft tidsbegrænsede ansættelser ved Handelshøjskolen i København 1984-94 og har været oversætter og informationsmedarbejder ved den pakistanske ambassade, 1979-84.

2008 lykkedes det Ingrid Stage og hendes medarbejdere at gennemtrumfe en gunstig overenskomst for magisterforeningens medlemmer. Medlemmerne udviste stor tilfredshed. Cirka 80% af de afgivne stemmer ved den efterfølgende urafstemning var ja-stemmer.

Ingrid Halskov Stage er gift med historiker og reservepost Hans Erik Stage, er mor til den tidligere landsholdsspiller i håndbold, cand.mag. Bo Halskov Stage og har børnebørnene Sofie, Ida og Asta. Hun har desuden nevøerne Andreas Halskov, Lars Bork Halskov og Jens Peter Kaj Jensen, som alle er forfattere.

Referencer 

Fagforeningsfolk fra Danmark
Personer fra Viborg
Personer i Kraks Blå Bog
Geomuseum Faxe

Geomuseum Faxe er navnet på det museum for geologien og kulturhistorien, som knytter sig til Faxe Kalkbrud. Museet er en afdeling af Østsjællands Museum som afløser for udstillingen i Fakse Geologiske Museum. Geomuseum Faxe ligger i kulturhuset Kanten, der indeholder en biograf, og åbnede 8. juni 2009. Biografen hedder Biografen Kanten.

Museumsinspektør ved Geomuseum Faxe/Østsjællands Museum er ph.d. Jesper Milàn; jobbet har Milàn haft siden 2009. I sæson 2020 kunne man se udstillingen "Dinosaurliv".

Referencer 

Museer i Region Sjælland
Geologiske selskaber og institutioner
Faxe
Museer etableret i 2009
Naturhistoriske museer i Danmark
Xero

Xero er et tidligere nu-metalband fra 1996. Bandet bestod af Mike Shinoda, Mark Wakefield, Rob Bourdon, Joe Hahn, Brad Delson og Dave Farrell.

Det oprindelige navn var SuperXero, men blev senere skiftet til Xero. Grundet manglede succes forlod Mark Wakefield bandet til fordel for nye projekter. Senere hen optog bandet sangeren Chester Bennington, og bandet skiftede navn til Hybrid Theory, hvilket de igen skiftede til det nuværende Linkin Park.

Mark Wakefield hjalp Linkin Park med deres udgivelse af Hybrid Theory.

Numre på demoudgivelsen 
 Rhinestone – 3:38
 Reading My Eyes – 2:56
 Fuse – 3:16
 Stick N' Move – 2:44

Eksterne henvisninger 
 Linkin Parks officelle hjemmeside

Linkin Park
Lars Benzon

Lars Benzon (født 1687 på Sæbygård, død 1742) var en dansk deputeret i Søetatens generalkommissariat og godsejer, søn af generalprokurør Niels Benzon, samt bror til Peder Benzon og Jacob Benzon.

Under grev Frederik Danneskiold-Samsøe blev han som kammerjunker i 1717 udnævnt som deputeret. Han var i 1721 med til at udarbejde en ny instruks for Søetatens regnskabsvæsen.

Den 12. marts 1721 blev Benzon gift med Charlotte Amalie von Adeler (1703-1724) og i 1731 blev han konferensråd. 

I 1738 blev der indgivet en anonym klage over Danneskiolds bestyrelse. Til brug for sagsbehandlingen blev der indhentet udtalelser fra admiralitetskollegiet og kommissariatskollegiet. Dommen frifandt i første omgang Benzon, selvom Danneskiold ikke var enig. Kong Christian 6. gav imidlertid efterfølgende Danneskiold ret og tildelte Benzon en skarp irettesættelse. Danneskiold forlangte desuden, at Benzon skulle afskediges. Dette modsatte kongen modsatte sig dog. Benzon valgte dog selv at tage sin afsked, og trak sig tilbage til sine godser (Sæbygård, Hagestedgård og Kornerupgård) og døde 1742.

Kilder/henvisninger 

Kollegiedeputerede fra Danmark
Godsejere fra Danmark
Danskere i 1700-tallet
Lars
Personer i Dansk Biografisk Leksikon
Artikler fra 1. udgave af Dansk biografisk leksikon
Sophie Hedevig Rantzau

Sophie Hedevig komtesse Rantzau (9. november 1690 – 9. oktober 1775) var en dansk adelsdame, datter af greve Otto Rantzau af Asdal og Sophie Amalie Krag. Hun var søster til Frederik Rantzau og Christian Rantzau.

I 1754 udnævnt til Dame de l'union parfaite.

 gift første gang i 1714 med Ove Ottesen Skeel til Birkelse (død 1723)
 gift anden gang med greve Christian Frederik von Levetzau (13. december 1682 – 17. april 1756)

Kilder/henvisninger 
 Dansk biografisk Lexikon

Modtagere af l'union parfaite
Sophie Hedevig
Danskere i 1700-tallet
Grevinder fra Danmark
Slægten Skeel
Slægten Levetzau
Komtesser fra Danmark
Faxe Kalkbrud

Faxe Kalkbrud er et kalkbrud lige vest for Faxe by. Brydningen startede i begyndelsen af 1200-tallet. I 1600-tallet suppleredes med kalkbrænding. Kalkbruddet er ca. 150 hektar (1,5 (nord-sydlig retning) X 1 (øst-vest) kilometer) stort og 45 m dybt. 

Siden 1884 er brydningen drevet af Faxe Kalk A/S, som i dag (2015) ejes af belgiske Lhoist Group, der har produktion i 25 lande. Der produceres bl.a. brændt kalk, kalk til teknisk brug, jordbrugs- og foderkalk.

Kalken er ca. 63 millioner år gammel og stammer fra en hævet havbund fra Danientiden i begyndelse af Palæogen.
Der er rig mulighed for at finde fossiler.

Ved Faxe findes en egentlig koralbanke, hvor et åbent netværk af grenede koraller har samlet slam og andre sedimenter. Bjergarten er generelt stærkt hærdnet, men kan være meget porøs. Koralkalken dækker et område på ca. 2 km², hvor den veksler med bryozobanker, der har vokset ind mod og over små koralbanker eller rev.
I kalkbruddet ved Faxe kan man finde fossiler af de mange havdyr, der levede her som hajer, blæksprutter, krabber, fisk, søpindsvin, muslinger og snegle. Der er fundet mere end 500 arter havdyr.

Rollotårnet 1938-1950 
Rollotårnet blev opført 1938 opkaldt efter vikingen Rollo, der blev hertug af Normandiet i 900-tallet. Tårnet var 25 m højt og stod på Faxe Bankes højeste punkt. Da Faxe kalkbrud skulle udvides, måtte tårnet opgives. Det danske militær stod for sprængningen maj 1950.

Se også 
 Geomuseum Faxe
 Faxekalk, dokumentarfilm fra 1930'erne

Litteratur 
 . Digitalisering i Danmarks Tekniske Kulturarv

Ekstern henvisning 

 Østsjællands Museum om Faxe Kalkbrud 
 Fakse Kalk, Fix Faxe 
 Kort over Danmark 

Mineselskaber i Danmark
Virksomhedshistorie
Kalkminer i Danmark
Faxe Kommune
Engelbert Dollfuß

Engelbert Dollfuß (født 4. oktober 1892 i Texing i Niederösterreich, død 25. juli 1934 i Wien) var en østrigsk kansler.

Han var Østrigs forbundskansler og diktator (1932 – 34). Østrig blev herefter et fascistisk diktatur. Benito Mussolini var hans forbillede. I 1934 blev han myrdet af otte østrigske nazister i kanslerbygningen i Wien.

Karriere 

Dollfuss tog juraeksamen fra Wiens Universitet og studerede nationaløkonomi i Berlin. Han søgte hvervning inden for det alpine Kaiserschützenregiment. Han kæmpede med fremgang i 1. verdenskrig, hvor han blev såret og holdt som krigsfange i Italien 1918. I 1920'erne vendte han sig mod politik og steg hurtigt inden for det regerende kristeligt-sociale parti, for hvilket han fik en række poster. I 1930 udnævntes han til leder af ÖBB og indtrådte året efter i regeringen som skov- og landbrugsminister.

Efter indre uroligheder, som førte til Karl Bureschs afgang, tiltrådte Dollfuss 39 år gammel som forbundskansler for en svag majoritetsregering bestående af de kristeligt-sociale, agrare Landbund og højreekstreme Heimwehr. (Socialdemokraterne havde krævet nyvalg, hvilket måske havde berøvet de konservative kanslerposten). Regeringspartierne havde kun 83 mandater af 165 i nationalrådet og var afhængig af Dollfuss egen stemme for at sikre majoriten.

Østrigs diktator 

Efter Hitlers magtovertagelse i Tyskland i januar 1933 kulminerede den politiske uro, og de østrigske nazister (DNSAP) krævede mere eller mindre åbent landets tilslutning til Tyskland. Efter at nationalrådets samtlige talsmænd ved en parlamentarisk krise i marts var afgået for at berøve  regeringens majoritet (manglen på talsmænd gjorde konstitutionelt parlamentet magtløst), lod Dollfuss med støtte fra præsident Wilhelm Miklas udforme et dekret, som erklærede parlamentet sat ud af spillet. Det fuldbyrdedes af politistyrker efter sessionens afslutning. Tre måneder efter demokratiets fald, i juni 1933, udformedes et regelret forbud mod nazistpartiet. Socialdemokraterne, som havde udrustet egne skytteenheder, blev knust efter nogle dages kaotiske gadekampe (Den østrigske borgerkrig) i februar følgende år, hvorpå Dollfuss etablerede et diktatur med støtte fra det fascistiske Italiens diktator Mussolini. Løftet om at bevare landets selvstændighed gjorde, at oppositionen forholdt sig passiv, da alle de politiske partier erstattedes med en af Dollfuss oprettet masseorganisation, Vaterländische Front (VF).

Den 1. maj 1934 udformede Dollfuss' regering en ny forfatning (Maiverfassung), som forvandlede landet til en Ständesstaat efter korporative og fascistiske forbilleder forenede med autoritær katolicisme. Den 25. juli såredes han dødeligt i et nazistisk angreb på forbundskancelliet ("Julikuppet") og efterfulgtes nogle dage senere af Kurt Schuschnigg, efter at en forventet tysk invasion var blevet forhindret, da Mussolini truede med krig, hvis Schuschnigg blev styrtet. Attentatmændene, som efter den tyske invasion i 1938 gjordes til nazistiske martyrer, dømtes til døden og henrettedes ved hængning.

Noter

Eksterne henvisninger 

Diktatorer
Personer dræbt i attentat
Udenrigsministre fra Østrig
Politikere fra Østrig
Fascisme
Genmæle (debatbogserie)

Genmæle er en debatbogsserie, som fra et politisk udgangspunkt på den udogmatiske venstrefløj tager politiske hovedtemaer under behandling efter tur. Der er i årene 1996-2004 udgivet 12 bøger i denne serie fra forlaget Klim. Serien redigeres af Jens Peter Kaj Jensen, Ulf Vincents Olsen, Joachim Wrang og Svend-Åge Petersen.

Politisk litteratur
Plane

At plane er i skibsterminologi at løfte boven på fartøjet ud af vandet. Dvs. at båden kommer til at sejle på vandet i stedet for i vandet. Dette øger farten drastisk, eftersom vindens friktion er mindre end vandets ville have været.

Det er nemmest at plane på rumskøds kurser, da der dér kan opnås den højeste fart. Ikke alle søfartøjer kan plane – det er mest for windsurfere, sejljoller og flerskrogsbåde (typisk katamaraner). 

Katamaranen og windsurferen er således også de hurtigste vindfremdrevne fartøjer. Verdensrekorden i windsurfing (speedsejlads) blev sat af Martin Van Meurs fra Holland den 18. januar 2007 med en fart på 49,4 knob, dvs. 91,49 km/t!

Det kan være svært at plane, da det forøger risikoen for at kæntre, men det er nødvendigt, hvis man vil udnytte bådens potentiale, f.eks. i en kapsejlads.

Det mest udprægede eksempel på planing er windsurferen, der, specielt for de mindre modeller, slet ikke kan sejle men kun plane, se artikel om windsurfing.

Speedbåde har oftest en V-formet stævn, så de planer ved høj fart. Hydrofoilbåde (eller flyvebåde) har hydroplaner (undervandsvinger) der løfter skroget ud af vandet ved høje farter.

Skibsterminologi
Windsurfing
Wolphin

En wolphin eller wholphin er en sjælden krydsning mellem et Øresvin Tursiops truncatus og en Halvspækhugger Pseudorca crassidens. Der findes 2 eksempler fra fangenskab, begge i Sea Life Park på Hawaii, men der er også rapporter om at krydsningerne forekommer i naturen.

Den første kendte wolphin kom til verden i fangenskab i 1985, hvor et hun-øresvin og en han-halvspækhugger delte et bassin. Wolphinens størrelse, farve og form er en blanding mellem de to forældres. Hun blev kaldt Kekaimalu og har 66 tænder (en mellemting mellem øresvinets 88 og halvspækhuggerens 44). Wolphinen viste sig ikke at være steril, idet hun blev gravid i en ung alder. Den første kalv døde efter et par dage. I 1991 fødte Kekaimalu igen, en datter kaldet Pohaikealoha. I to år tog hun sig af kalven, dog uden at give den mælk – trænerne håndfodrede kalven. Pohaikealoha døde som 9 årig. Den 23. december 2004 fik Kekaimula sin tredje kalv, datteren Kawili Kai. Denne kalv fik mælk af moderen og var meget legesyg. Efter et par måneder var den allerede på størrelse med et 1 år gammelt øresvin.

Begge dyr holdes fortsat i fangenskab, men er ikke en del af den normale rundvisning ved Sea Life Park.

En wolphin ses ikke almindeligvis i naturen, men er kendt blandt fiskere "Det Store Grå Bæst". Blandede flokke af halvspækhugger og øresvin ses ofte i naturen.

På engelsk hedder halvspækhugger false killer whale og navnet "wolphin" er en sammentrækning af de engelske ord "whale" (hval) og "dolphin" (delfin).

Eksterne link 
 Sea Life Park billeder (Bunden af siden) 
 Sea Life Park billeder (Toppen af siden) 

Krydsninger
Delfiner
Source SDK

Source SDK er et Software Development Kit udgivet af Valve Software, der bliver brugt til at lave baner og modifikationer til Valve Source Engine.

Alle ejere af et Source-spil som f.eks. Counter Strike: Source, kan frit downloade, og bruge udviklingssættet gennem Steam.

Programmer 
Source SDK indeholder en lang række programmer. De fleste er konsolbaseret, mens et par stykker er normale programmer.

 bspzip
 demoinfo
 glview
 Hammer
 height2normal
 hlfaceposer
 Model Viewer
 motionmapper
 qc_eyes
 SDKLauncher
 shadercompile
 studiomdl
 vbsp
 vconfig
 vrad
 vtex
 vtf2tga
 vvis
 xwad

Fremstilling af computerspil
Danien

Danienalderen varede fra 65,5 til 61,7 millioner år og er nederste lag i Paleocæn. Danien er opkaldt efter Danmark.

I Danmark er Danien og Øvre Kridt domineret af aflejringer af kalksten, men i kridttiden ændredes aflejringsmønstret markant. Selve sedimentationsområdet var indskrænket, og lavvandssedimenter udgjorde et væsentligt indslag i kalkstenene fra Danien.

Danien er karakteriseret ved en generel havspejls-stigning, dog afbrudt af fire mindre fald. Disse afbrud er tydeligt markeret i sediment-fordelingen bl.a. på grund af de hyppigt forekommende lavvandssedimenter. Fire Tylocidaris søpindsvinearters pigge er ledefossiler for Daniens underinddeling.

Ved Faxe findes en egentlig koralbanke, hvor et åbent netværk af grenede koraller har samlet slam og andre sedimenter. Bjergarten er generelt stærkt hærdnet, men kan være meget porøs. Koralkalken dækker på ca. 2 km² og veksler med bryozobanker, der har vokset ind mod og over små koralbanker eller rev.

I kalkbruddet ved Faxe kan man finde mange fossiler af de mange havdyr der levede her: hajer, blæksprutter, krabber , fisk, søpindsvin, muslinger, snegle og mange flere. Der er fundet mere end 500 forskellige arter havdyr.

Ledefossiler for Danien: søpindsvinet Echinocorys, brachiopoden Terebratulla fallax, nautilen Hercoglossa danica og muslingen Pycnodonta vesicularis.

Litteratur 
 Evans, D. et al: The Millennium Atlas of the North Sea, 2003, Millennium Atlas Co.,

Ekstern henvisning 
 Fakse Kalk af FixFaxe 

Kænozoikum
Store tals lov

Store tals lov er en grundsætning inden for statistik og sandsynlighedsregning.

Inden for sandsynlighedsteorien siger store tals lov, at gennemsnittet af en række ukorrelerede stokastiske variable, der alle har samme sandsynlighedsfordeling, vil konvergere mod denne fordelings forventningsværdi, når antallet af variable går mod uendelig. Eksempelvis vil det gennemsnitlige antal øjne ved gentagne terningeslag nærme sig forventningsværdien (1 + 2 + 3 + 4 + 5 + 6) / 6 = 3½, når antallet af terningeslag går mod uendeligt.

Inden for statistikken siger store tals lov, at gennemsnittet af en stikprøve af elementer fra en population vil konvergere mod gennemsnittet af hele populationens gennemsnit, når antallet af elementer i stikprøven går mod uendeligt. Eksempelvis vil gennemsnittet af en tilfældigt udvalgt gruppe menneskers højde være tættere på gennemsnitshøjden for hele befolkningen, jo flere mennesker der er i gruppen. I praksis vil man dog se, at gennemsnitshøjden for en gruppe af en vis størrelse vil ligge så tæt på gennemsnitshøjden (forventningsværdien) for hele befolkningen, at en yderligere forøgelse af gruppen ikke giver væsentlig forandring i den gennemsnitshøjde man er nået frem til. Det er dette forhold der gør ”Store tals lov” operationel i forhold til en praktisk anvendelse af loven.

Sandsynlighedsregning
Statistik
Mammen Mejeri

Mammen Mejeri A/S er en mejerivirksomhed ejet af Lars Staunsbæk og Peter Staunsbæk (søn af Lars red.). Virksomheden består af fire mejerier; Mammen Mejeri, Drøsbro Mejeri, Onsild Mejeri og Klovborg Mejeri.

Mammen Mejeri ligger i landsbyen Mammen 7 km uden for den midtjyske by Bjerringbro, der ligger omkring 22 km SØ for Viborg. Det producerer gule oste af typerne Danbo, Havarti og Samsø til ind- og udland.
Drøsbro Mejeri ligger lidt udenfor byen Thorsø 10 km vest for byen Hammel. Her produceres hovedsageligt blåskimmelost som  Danablu; og traditionel hvid ost i saltlage (forhenværende Feta) og hvid ost med vegetabilsk fedt i saltlage til eksport. 

Virksomheden har omkring 260 ansatte og indvejer omkring 210 mio. kg mælk årligt (2023).

Eksterne henvisninger 
Mammen Mejeri A/S's hjemmeside 

Etableret i 1911
Mejerier i Danmark
Viborg Kommune
Grader i Schutzstaffel

Grader i Schutzstaffel (SS), var i starten de samme som i SA, men fik senere selvstændige grader.

Militære titler
SS-rang
Ian Rush

Ian Rush (født 20. oktober 1961) er en walisisk fodboldspiller, der havde en lang og glorværdig karriere hos Liverpool FC i perioden 1980-1987 og 1988-1996. Han er alletiders mest scorende spiller for Liverpool med 346 mål i alle turneringer..

Noter 

Fodboldspillere fra Wales
Squeaky Voiced Teen

Squeaky Voiced Teen er en figur i Simpsons-universet, men han har faktisk ikke noget rigtigt navn. Det er i hvert fald ikke afsløret på nuværende tidspunkt, og kommer nok heller ikke til det.
Han besidder et job i næsten alle forretninger og fast-food resturanter i komedie serien The Simpsons.

Navnet forekommer af han stemme som er typisk i overgang fordi han er teenager.

Eksterne henvisninger 

Figurer i The Simpsons
Fald

Fald har flere betydninger:
 Fald (ulykke)
 Fald (skibsterminologi)

Se også
 Kasus
Israel Kamakawiwo'ole

Israel "Bruddah Iz" Kamakawiwo'ole (20. maj 1959 – 26. juni 1997) var en berømt sanger fra Hawaii.

Han levede på Hawaii til sin død, 38 år gammel. Han blev berømt udenfor Hawaii, da hans album Facing Future udkom i 1993, med hans medley Somewhere Over the Rainbow og What a Wonderful World, som har været musik til mange film mm – blandt andre Finding Forrester.

Allerede som lille var han omgivet af musik blandt andet igennem sin onkel Moe Keale, som var en respekteret musiker. I teenageårene dannede han sammen med to venner og sin fætter gruppen The Makaha Sons of Ni'ihua, der over 15 år udgav 10 albums. I 1990 valgte han med succes at gå egne veje, hvor ovennævnte album, Facing Future, og N Dis Life står som nogle af højdepunkterne.

Sangere fra USA
Musikere fra Hawaii
Gulvkanon

En gulvkanon er en afrydder i en bar eller et diskotek. En gulvkanon serverer ikke drinks som en bartender, men hjælper udelukkende med at rydde borde for glas og andet brugt service.

Gulvkanonen hjælper typisk også til i køkkenet med opvask og forefaldende arbejde. Det kan være en vej til jobbet som bartender, hvis det er et eksklusivt sted, hvor det kan være svært at få arbejde.

Stillingsbetegnelser
Slang
Farmakonomforeningen

Farmakonomforeningen (engelsk: Danish Association of Pharmaconomists) er navnet på den faglige forening, der varetager farmakonomernes og farmakonomelevernes interesser i Danmark (inklusiv Færøerne og Grønland).

Foreningens motto er: "Rette pille i rette mund". Farmakonomforeningens formand har siden november 2020 været Ann-Mari Grønbæk. Foreningen har til huse på Ramsingsvej 30 i Valby.

Farmakonomforeningens medlemmer 
Pr. 1. januar 2020 udgør medlemstallet 5.247, som er fordelt på følgende områder:
2536 er privatansat på apoteker, apoteksfilialer, -udsalg og -enheder samt i Danmarks Apotekerforening og Farmakonomforeningen.
389 er privatansat i medicinal-, biotek-, fødevare- og kemikalieindustrien, på Pharmakon, i lægepraksis og i andre private virksomheder.
 814 er offentligt ansatte på sygehuse, sygehusapoteker, universiteter, Statens Serum Institut, i Lægemiddelstyrelsen, Sundhedsstyrelsen, Sundhedsministeriet, på offentlige laboratorier og i andre kommunale, regionale og statslige instanser.
61 er ansat på Færøerne
488 er farmakonomelever.
959 er passive medlemmer, det vil sige enten ledige, på orlov eller pensionister.

Farmakonomforeningens hovedbestyrelse og sekretariat 
Farmakonomforeningens hovedbestyrelse tæller i alt 9 medlemmer. Ann-Mari Grønbæk er formand.

Sekretariatet beskæftiger til dagligt ca. 18 medarbejdere. Nicolai Robinson er direktør.

Farmakonomforeningens samarbejdspartnere 
Farmakonomforeningen er medlem af følgende organisationer: 

 Sundhedskartellet 
 FH 
 Statstjenestemændenes Centralorganisation II (COII) 
 Dansk Selskab for Patientsikkerhed 
 Sundhedskartellet i Grønland (PKK)

Eksterne kilder, links og henvisninger 
 Farmakonomforeningens hjemmeside 
 Dansk Mediaforsynings information om Farmakonomforeningens fagblad Farmakonomen 

Farmakologi
Sundhedsvæsen i Danmark
Apoteksvæsen
Fagforbund under FH